શહેરને સ્વચ્છ રાખવા માટે માંડવી નગરપાલિકાએ ઈમરજન્સી સેવાની જેમ એક અનોખી પહેલ કરી છે. આ માટે શહેરને ચોખ્ખું રાખવા માટે એક નવતર કીમિયો અજમાવાયો છે. મોબાઇલ કે લેન્ડલાઇન ફોનથી ‘૧૦૧’ નંબર ડાયલ કરવાથી સફાઇ કામદારોની ટીમ માત્ર ૩૦ મિનિટમાં જ સફાઇ કરવા પહોંચી જાય છે. પ્રાયોગિક ધોરણે ચાલતા આ પ્રયાસને ખૂબ સારો રિસ્પોન્સ મળી રહ્યો છે. સામાન્ય રીતે લગ્ન, મરણ કે અન્ય કોઈ સામાજિક પ્રસંગે થતાં જમણ પછી ખૂબ જ ગંદકી ફેલાય છે. આવી જ રીતે ધાર્મિક પ્રસંગો વખતે પણ ગંદકી વધે છે. ત્યારે સફાઈ કામદાર આવે અને સફાઈ કરે તેની રાહ જોવાના બદલે (૦૨૮૩૪) ૧૦૧ નંબર ડાયલ કરવાથી રેપિડ એક્શન ટીમ સ્થળ પર પહોંચીને સફાઈ કરે છે.